ועדת החינוך, התרבות והספורט, כנסת 20, פרוטוקול מספר 700, 2018-10-22 12:00

יעקב מרגי: שלום לכולם.

יעקב מרגי: אני מתכבד לפתוח את ישיבת ועדת החינוך, התרבות והספורט של הכנסת.

יעקב מרגי: היום ה-22 באוקטובר 2018, י"ג בחשון התשע"ט.

יעקב מרגי: על סדר היום הצעת תקנות הספורט (בדיקות רפואיות) (תיקון), התשע"ח-2018.

דודו מלכא: שלום.

דודו מלכא: סגן ראש מינהל הספורט.

יעקב מרגי: מי זה ראש מינהל הספורט?

דודו מלכא: עופר בוסתן.

דודו מלכא: בבדיקות הרפואיות יש חלוקה לשלוש קבוצות.

דודו מלכא: קבוצה אחת שאנחנו מקלים מאוד, זו קבוצה א'.

דודו מלכא: קבוצה ב', חצי מקלים, וקבוצה ג', אלה שהם ברי סיכון, אם אפשר לקרוא לזה כך.

יעקב מרגי: אלה שהדביקו להם לאחרונה GPS.

דודו מלכא: גם.

יעקב מרגי: בענף אחר היינו אומרים שזאת כמעט עבדות.

דודו מלכא: בסוף השבוע הייתה אליפות אירופה בטריאתלון ומצליחים לשדר מה-GPS בתוך המים.

דודו מלכא: משדרים להם והם יודעים מתי הם הגיעו ובכמה זמן.

דודו מלכא: טכנולוגיה מתוחכמת.

דודו מלכא: הקבוצה הראשונה, אנחנו מבקשים להקל.

דודו מלכא: הדוגמה לקבוצה הראשונה היא שח-מט, ברידג', אנחנו קוראים לזה משחקי חשיבה.

דודו מלכא: הם עדיין בספורט.

דודו מלכא: יש מחלוקות אבל בינתיים הם עדיין בספורט.

דודו מלכא: בענפים האלה, אנחנו מבקשים שהבדיקה תהיה עם יום הרשמתם לאיגוד.

דודו מלכא: ילד נרשם בגיל 12, עושה בדיקה שאין לו חלילה איזשהו משהו שיכול להתפתח אצלו למחלה כזו או אחרת, עד סוף הכהונה שלו כספורטאי.

יעקב מרגי: מה זה עניינכם?

יעקב מרגי: סתם אני שואל.

יעקב מרגי: אם הוא בענף השח-מט ויש לו מחלה או אין לו?

דודו מלכא: העניין הוא שלעתים אנחנו רוצים להפריך סכנה כזו או אחרת שילד ייכנס למערכת ויימצא באיזשהו מתח מסוים בתחרות.

דודו מלכא: אנחנו עושים סוג של סינון, בדיקה אחת לכל החיים.

דודו מלכא: זה לא נורא.

דודו מלכא: הוא יעשה את הבדיקה הזאת.

דודו מלכא: לפני כן כל שנה הוא היה צריך להיבדק שזה בכלל אבסורד.

יעקב מרגי: מותר לפעמים לומר שזה היה ועכשיו זה מיותר.

יעקב מרגי: לא בגלל שזה היה כל שנה ואני מוריד את זה לפעם בחיים.

יעקב מרגי: אני חושב שגם לגבי ילד, בוגר או כל אחד, לא הייתי רוצה שמישהו יקבע שמי שיש לו לחץ דם גבוה לא יכול להשתתף בתחרות שח-מט.

30686: זה ממילא כפוף לשיקול דעת של רופא.

30686: כבר היום במסגרת התקנות, הן הרי פוטרות לגבי אנשים כפי שדודו נתן כדוגמה.

30686: היום יש חובה גופנית של בדיקה גופנית מדי שנה בשנה.

30686: חלק מהאיגודים פנו למינהל הספורט ומסתבר שזה כנראה יוצר סוג של הכבדה.

30686: רציתי להתייחס לשאלתך.

30686: כבר היום התקנות כוללות בתוכן שאלון רפואי שצריך למלא.

30686: בכפוף לנתונים שמדווח הספורטאי, גם ההקלה שאנחנו רוצים לעשות היא עדיין כפופה לשיקול דעתו של הרופא.

30686: זאת אומרת, היה ומישהו עם לחץ דם או כל בעיה רפואית אחרת, הרופא יכול להחליט שנכון שהתקנה אומרת אחת לשנה אבל המצב הרפואי שלו כן מחייב את זה שהוא יעבור בדיקה מדי שנה כדי לדאוג לשלומו של השחקן.

יעקב מרגי: אני הייתי מבין אם האיגודים או המועדונים רוצים לשמור על עצמם מפני תביעה עתידית.

יעקב מרגי: את זה אני מבין.

יעקב מרגי: אבל שאלתי שאלה ואני לא חייב לקבל עליה עכשיו מענה.

יעקב מרגי: היא תהיה בפרוטוקול.

דודו מלכא: ברשותך, נעבור לקבוצה השנייה.

דודו מלכא: עשינו תיקון ובתיקון הקודם עשינו הבחנה בין קבוצה ראשונה כאשר הבדיקה היא ארגומטרית שהיא קשה יותר והיא תתחיל בגיל 20, ולגבי הקבוצה השנייה היא תתחיל בגיל 35.

דודו מלכא: אלה שבגיל 30, הבדיקה הבאה שלהם תהיה שלוש, שלוש וארבע.

דודו מלכא: משהו כזה.

דודו מלכא: זאת אומרת, קפיצות של שלוש עד גיל 40.

דודו מלכא: בטעות הקבוצה השנייה שרצינו להקל אתה, אמרנו 35 ואז לא שמו לב וזה כל שנה.

דודו מלכא: לא הגיוני.

יעקב מרגי: אתם באים לתקן עיוות.

דודו מלכא: כן.

דודו מלכא: העלינו אותם לגיל 40, שזה סביר.

דודו מלכא: אלה ענפים עם רמת סיכון הרבה יותר נמוכה מאשר בקבוצה הראשונה.

דודו מלכא: דרך אגב, אני חושב שהדיון הזה היה אצלך.

דודו מלכא: הרי כל המחלוקת היא בין הרופאים, רופאי הספורט, הפיזיולוגיים, לבין הקרדיולוגיים.

דודו מלכא: זאת הפשרה אליה הם הגיעו ביניהם, שהבדיקות ייעשו מגיל 40 ואילך.

דודו מלכא: גם שם יש מחלוקת, אבל בסדר, מצאו את הפשרה ועם זה אנחנו יכולים לחיות.

דודו מלכא: רוב הספורטאים הם עד גיל 35.

דודו מלכא: זאת אומרת, מעטים הם בגיל 40.

יעקב מרגי: יוסי בניון לא רוצה לפרוש.

דודו מלכא: יש לו עוד זמן.

דודו מלכא: הוא יחזיק שנתיים.

יעקב מרגי: מי זו הקבוצה השלישית?

דודו מלכא: היא לא כאן.

דודו מלכא: היא לא בדיון.

דודו מלכא: עוד דבר.

דודו מלכא: לגבי קליעה למטרה, במקרה הייתה בקבוצה הראשונה אבל זה לא הגיוני ולכן העברנו אותה לקבוצה ב'.

יעקב מרגי: אלה התיקונים.

דודו מלכא: כן.

גל דובנוב רז: אני רופא ספורט מתל השומר ואני חבר בוועדה המייעצת לשר הבריאות בנושא חוק הספורט.

גל דובנוב רז: צריך לתקן משהו חשוב ומרכזי.

גל דובנוב רז: כל הרעיון של הבדיקות הרפואיות האלה הוא לא כדי להגן על האיגוד מתביעה אלא כדי להגן על הספורטאי מהסיבה שבגינה התגלגלנו לכדי תביעה.

יעקב מרגי: מבחינתי שח-מט הוא לא ספורט.

גל דובנוב רז: יש נקודה נוספת בשח-מט.

גל דובנוב רז: גם אנחנו נדרשנו בוועדה לשאלה למה השח-מט מצוי שם.

גל דובנוב רז: גם השח-מט, מכיוון שהוא מוגדר כספורט, הוא כפוף לתקנות והנחיות של האיגודים נגד הסימום.

גל דובנוב רז: ברגע שיש עניין של סימום, צריך לדעת אם מישהו לוקח תרופה מסוימת ואז צריך בטופס מיוחד לאשר אותה.

גל דובנוב רז: למשל תרופה שמגבירה ריכוז או תרופה שמרגיעה, בשח-מט אתה לא יכול לקחת אותה אלא אם כן יש לך מחלה רפואית ומילאת את הטפסים מראש.

יעקב מרגי: הוא לא יביא אבחון?

גל דובנוב רז: אני מקווה שהוא יביא אבחון מקצועי מרופא מורשה ומוסמך.

גל דובנוב רז: רק לחדד שמטרת כל העניין הזה הוא לעניין הספורטאי ולא לעניין העמותות.

מירב ישראלי: מבחינת חוק הספורט, הסעיף המסמיך מחייב היוועצות עם ההתאחדויות והאיגודים הנוגעים לעניין.

מירב ישראלי: זאת אומרת, אלה שלגביהם ההקלות חלות.

יעקב מרגי: האם קיימתם את חובת ההיוועצות?

דודו מלכא: אני אומר לך.

דודו מלכא: בדרך כלל, כאשר אנחנו עושים התייעצות, אנחנו שולחים את האי-מייל לגופים הרלוונטיים ובחודש מרס עשינו זאת.

דודו מלכא: כדי להסיר ספק, עשינו את זה גם בשבוע שעבר.

יעקב מרגי: האם קיבלתם תגובות?

דודו מלכא: בחודש מרס אף אחד לא הגיב.

דודו מלכא: עכשיו הגיבו ארבעה איגודים.

דודו מלכא: הקשר שלי עם האיגודים הוא אחת לשבועיים-שלושה.

דודו מלכא: זאת אומרת, אין מצב שהם לא מקבלים את ההודעות שלי.

יעקב מרגי: מה אמרו ארבעת האיגודים שהגיבו?

יעקב מרגי: לשלילה או לחיוב?

דודו מלכא: הקליעה אמרו שהם חושבים שצריך להעלות את זה לגיל 70 או משהו כזה, כך שזה בכלל לא רלוונטי.

דודו מלכא: לא היו איזה שהן תגובות.

דודו מלכא: קרלינג בירך אותנו.

יעקב מרגי: מה זה קרלינג?

דודו מלכא: אולימפיאדת החורף, יש דסקית בגודל כזה, מניחים אותה במרכז של המגרש ועם מטאטא מחממים את השלג כדי שהדסקית תתקדם.

דודו מלכא: מי שמגיע יותר קרוב למטרה, לפני הדסקיות של האחרים, הוא המנצח.

יעקב מרגי: ואצלנו יש הרבה שלג.

דודו מלכא: זה באולם.

דודו מלכא: יש מתח עצום במשחק הזה.

דודו מלכא: דרך אגב, המאמץ שהם עושים, זה לא להאמין.

יהודית גידלי: זה בעצם להמיס את השלג.

דודו מלכא: לא להמיס.

דודו מלכא: להניע.

דודו מלכא: על ידי החיכוך הם יוצרים חום.

יהודית גידלי: החום ממיס את השלג וכך הוא מתקדם.

דודו מלכא: יכול להיות.

יעקב מרגי: אין לי ספק שאם הייתה לך חובת היוועצות עם מכוני הבדיקות, כולם היו מתנגדים.

מירב ישראלי: הדבר השני הוא שמבחינת הנוסח היו לנו כמה הערות שהן לא עניין של מהות אלא לפשט את הנוסח כך שהוא יהיה יותר ברור.

דודו מלכא: אהבנו את הנוסח שהצעתם.

מירב ישראלי: יש הסכמה של משרד המשפטים ושל משרד התרבות.

מירב ישראלי: צריך עוד את האישור של חקיקת נוסח חוק במשרד המשפטים ואז תהיה לנו סגירת הקצוות.

יעקב מרגי: אנחנו נסמיך אתכם.

יעקב מרגי: אם זה לא משנה את המהות, האישור של היום יתפוס.

30686: רק להוסיף לפרוטוקול.

30686: כמובן שלפי התקנות הספציפיות נדרש אישור הסכמה של שר הבריאות.

30686: יש אותו?

קריאה: יש אותו.

30686: כמובן שנוסח התקנות גם פורסם כפי שנדרש באתר המשרד.

יעקב מרגי: תודה.

יעקב מרגי: נקריא לפרוטוקול את התקנות.

מירב ישראלי: בסעיף של תדירות הבדיקות הרפואיות שהיום כתוב בו שהבדיקה הגופנית תיערך לספורטאי מדי שנה בשנה, תיווסף תקנה שאומרת: "על אף האמור בתקנת משנה (ב), בכפוף לתקנת משנה (ג) - שאומרת שאחרי מחלה כן צריך לעשות בדיקה – לספורטאי העוסק בפעילות ספורט כמפורט בחלק א' בתוספת השנייה – שזו הקבוצה של שח-מט, ברידג' ואחרים – תיערך בדיקה גופנית כללית אחת עם הרשמתו לאגודה, לאיגוד או להתאחדות ולא תיערך לו בדיקה גופנית כללית מדי שנה בשנה".

מירב ישראלי: התיקון השני הוא בתקנה 4 שעוסקת בבדיקה ארגומנטרית ותדירות הבדיקה.

מירב ישראלי: שם באמת הגיל משתנה מגיל 35 לגיל 40 באותם ענפי ספורט שהם הקבוצה השנייה.

מירב ישראלי: זה כולל גולף, קפיצות למים, קריקט, קרלינג, קשתות, רכיבה על סוסים וקליעה למטרה.

יעקב מרגי: תודה.

יעקב מרגי: מי בעד אישור תקנות הספורט (בדיקות רפואיות) (תיקון), התשע"ח-2018?

יעקב מרגי: בעד – פה אחד תקנות הספורט (בדיקות רפואיות) (תיקון), התשע"ח-2018 נתקבלו.

יעקב מרגי: התקנות אושרו פה אחד.

יעקב מרגי: תודה רבה.

יעקב מרגי: הישיבה נעולה.